RESOLUCIÓN do 31 de marzo de 2008 pola que se convoca un seminario sobre a nova Lei 30/2007, do 30 de outubro, de contratos do sector público en colaboración coa Asesoría Xurídica Xeral da Xunta de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 07/04/2008

Dentro do plan de actividades da Escola Galega de Administración Pública para o ano 2008 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Asesoría Xurídica Xeral da Xunta de Galicia, un seminario sobre a nova Lei 30/2007, do 30 de outubro, de contratos do sector público, conforme ás seguintes bases:
1. Destinatarios.
Funcionarios da Xunta de Galicia, organismos autónomos e entes de dereito público dos grupos A e B que desempeñen tarefas relacionadas coa contratación administrativa.
2. Obxectivos.
Procurar o coñecemento da nova Lei de contratación que vai entrar en vigor na semana anterior ao inicio do seminario.
3. Contidos.
Módulo I: as directivas comunitarias en materia de contratación. O marco de referencia da nova lei.
Módulo II: a directiva do Parlamento Europeo e do Consello 2006/123/CE, do 12 de decembro, relativa aos servizos no mercado interior.
Módulo III: o obxecto e ámbito de aplicación. Ámbito subxectivo e obxectivo. Clases de contratos. Contratos do sector público. Contratos administrativos e contratos privados. Disposicións xerais. Réxime de invalidez e recursos.
Módulo IV: as partes no contrato. Capacidade e solvencia no empresario. Prohibicións para contratar. Clasificación das empresas. Garantías exixibles nos contratos celebrados coas administracións Públicas. Obxecto, prezo e contía do contrato.
Módulo V: órganos competentes en materia de contratación: órganos de contratación, órganos de asistencia e órganos consultivos. Os rexistros oficiais.
Módulo VI: a preparación dos contratos. Expediente de contratación. Os pregos de cláusulas.
Módulo VII: problemática específica das mesas de contratación.
Módulo VIII: a adxudicación dos contratos das administracións públicas. Selección de contratistas e adxudicación dos contratos. Formalización.
Módulo IX: efectos dos contratos. Prerrogativas da Administración e garantías do contratista no desenvolvemento do contrato. Execución e modificación dos contratos. O réxime de pagamentos.
Módulo X: finalización do contrato. Terminación ordinaria do contrato, cumprimento e recepción. Formas extraordinarias de extinción do contrato, a resolución do contrato. Cesión e subcontratación. Normas especiais.
Módulo XI: o contrato de obras.
Módulo XII: o contrato de concesión de obra pública. O contrato de colaboración entre o sector público e o sector privado.
Módulo XIII: o contrato de xestión de servizos públicos.
Módulo XIV: o contrato de subministración.
Módulo XV: o contrato de servizo.
Módulo XVI: contratación administrativa. Contratos de asistencia técnica e contratación laboral.
Módulo XVII: a contratación administrativa e os entes instrumentais.
Módulo XVIII: recursos. Medidas provisionais.
Módulo XIX: obradoiro práctico I.
Módulo XX: obradoiro práctico II.
4. Datas e horario.
5, 6, 7, 8, 12, 13, 14, 15, 19 e 20 de maio de 2008.
Das 17.00 ás 20.00 h.
A duración do seminario será de 30 horas.
5. Prazas: 40.
6. Solicitudes.
-Presentación de solicitudes:
a) O persoal que dexexe participar no seminario que se convoca nesta resolución deberá cubrir o formulario de matrícula en liña que pode atopar no portal web da EGAP no seguinte enderezo:
http://egap.xunta.es/matricula.
b) Para cubrir correctamente os formularios de solicitude, no citado enderezo da internet, disporase de instrucións de axuda que deberán ser observadas en todo momento polas persoas solicitantes.
c) Os formularios cubertos adecuadamente no enderezo da internet
http://egap.xunta.es/matricula
entenderanse presentados na EGAP.
d) En caso de dúbida, de dificultades técnicas ou de que precise máis información no momento de presentar a solicitude, pode dirixirse á EGAP enviando un correo electrónico ao enderezo matricula.egap@xunta.es, ou ben chamando ao teléfono 981 54 63 27 co obxecto de que se adopten as medidas necesarias para facilitar a presentación da súa solicitude.
Para máis información respecto a aspectos organizativos ou docentes do seminario poden chamar ao teléfono 981 54 62 41.
7. Prazo.
O prazo de presentación de solicitudes finalizará o 18 de abril de 2008.
8. Selección.
Os criterios selectivos que serán empregados son os sinalados con carácter xeral na resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro), ben que se lles dará preferencia aos funcionarios da comunidade autónoma.
Dado que o criterio fundamental para a selección é a relación directa das funcións do posto coa contratación, ademais de cubrir e enviar o formulario de matrícula en liña, o solicitante deberá enviar un correo electrónico ao enderezo jose.rodriguez.gonzalez@xunta.es, indicando no asunto Seminario Contratación EGAP, en que se especifique a relación de tarefas concretas que realiza en relación coa contratación pública.
Non poderán presentarse a esta convocatoria os alumnos que teñan realizada algunha das edicións do curso sobre a nova Lei 30/2007, do 30 de outubro, de contratos do sector público (Resolución do 7 de xaneiro de 2008, publicada no DOG nº 12, do 17 de xaneiro de 2008), ou participado no curso sobre a nova normativa na contratación pública (Resolución do 24 de xaneiro de 2008, publicada no DOG nº 22 do 31 de xaneiro) que se está a desenvolver neste momento.
A selección dos participantes será realizada pola Asesoría Xurídica Xeral da Xunta de Galicia, a cal lles corresponde a dirección e responsabilidade académica do seminario.
A EGAP publicará na súa páxina web os admitidos neste seminario.
9. Desenvolvemento.
O seminario convocado desenvolverase na aula 17 da Escola Galega de Administración Pública (EGAP), situada na rúa Madrid, 2-4, en Santiago de Compostela.
10. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento do seminario, así como a de cancelalo, se o escaso número de solicitudes non xustificase a súa realización.
11. Asistencias ao seminario.
a) O persoal seleccionado non poderá renunciar ao seminario, salvo por causa de forza maior suficientemente xustificada, por necesidades do servizo ou por causas acreditadas documentalmente pola persoa responsable do departamento administrativo en que desenvolve o seu labor. A renuncia débelle ser comunicada por escrito á EGAP cunha antelación de 7 días hábiles antes do comezo do seminario, sempre que sexa posible, para que poida cubrirse a vacante. A renuncia presentarase acompañada da acreditación documental que certifique a súa causa. Aquela renuncia ou abandono non xustificado debidamente suporá a exclusión do seleccionado das convocatorias do ano en curso e das do ano seguinte, de acordo co disposto na Resolución do 4 de xaneiro de 2008 pola cal se fan públicos os criterios de participación nas actividades docentes da Escola Galega de Administración Pública.
b) Durante a realización das actividades formativas levarase un control permanente da asistencia mediante os sistemas que se establezan para o efecto e, así mesmo, constarán como incidencias as ausencias dentro de cada sesión. Isto implica que o persoal que participe no seminario terá que anotar a hora de chegada ou saída, de ser o caso, durante a duración oficial do seminario, para poder acreditar o tempo que faltou. De non facelo así, e realizarse un control de asistencia extraordinario, perderá o dereito a recibir o certificado.
12. Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do seminario. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións do seminario. Calquera ausencia non xustificada ou xustificada insuficientemente implicará a perda do dereito ao certificado acreditativo de participación no seminario.
Unicamente poderá autorizarse a ausencia por causas xustificadas, que se acreditarán documentalmente ante o servizo competente da EGAP ou ante a persoa responsable do seminario nun prazo máximo de 10 días despois de que este finalice e, en ningún caso, esta ausencia poderá superar o 15% das horas lectivas.
c) Para que quede coñecemento e constancia no seu expediente, as persoas participantes no seminario terán que facilitarlle unha copia das certificacións recibidas ao Servizo de Persoal do centro directivo ao cal estean adscritos.
Santiago de Compostela, 31 de marzo de 2008.
Carlos Suárez-Mira Rodríguez
Director da Escola Galega de Administración Pública